Ciprijonas Stankūnas

Ciprijonas Stankūnas (Ciprijonas Stonkūnas, Kipras Stankūnas, 1895 m. balandžio 18 d. (senuoju stiliumi), Tuzų kaimo Patuzių užusienyje, Gintališkės vls., Telšių apskr., Kauno gub., Rusijos imperija – 1943 m. balandžio 14 d. Sevpečlage, Komijos ASSR, Rusijos TFSR, SSRS) – ūkininkas, Lietuvos politinis ir visuomenės veikėjas, Ketvirtojo Seimo atstovas,, Salantų valsčiaus viršaitis, Kretingos apskrities tarybos ir valdybos narys.

 Biografija 
Gimė ir augo Gintališkės valsčiaus Patuzių (dab. Tuzų) valstiečių Prano ir Kotrynos Daukšaitės Stonkūnų šeimoje, pakrikštytas Salantų bažnyčioje Ciprijonu.Salantų RKB gimimo metrikų knyga. – 1893–1898 m. – Lietuvos valstybės istorijos archyvas. – F. 1517, ap. 1. – B. 11. – L. 63, eil. Nr. 107

Mokėsi gimnazijoje, 1913–1914 m. dirbo Zarasų, 1914–1915 m. – Salantų vaistinėse. Per Pirmąjį pasaulinį karą padėjo tėvams ūkininkauti. 1919 m. įstojo į Lietuvos kariuomenę, tarnavo Vilniaus batalione, dalyvavo kovose su lenkais.Birželio 9–10 d. visi renkame Seimą. – Kaunas, 1936. – P. 12–13 Pasibaigus Nepriklausomybės kovoms demobilizavosi, grįžo į tėviškę ir ėmėsi ūkininkauti paveldėtame 47,75 ha ūkyje.

Nuo 1920 m. Salantų valsčiaus ir Kretingos apskrities tarybų narys, 1924–1934 m. – Salantų valsčiaus viršaitis, Lietuvių tautininkų sąjungos narys,Lietuviai tautininkai – komunistų kankiniai. – Chicago, 1988. – P. 129 1932 m. – Kretingos apskrities ypatingasis tautos atstovas Lietuvos Respublikos prezidentui rinkti,Trimitas. – 1931 m. gruodžio 10 d. – Nr. 50. – P. 982 1934–1940 m. – Kretingos apskrities valdybos narys.

1936 m. VII (Telšių) rinkimų apygardoje išrinktas Lietuvos Respublikos Seimo tautos atstovu nuo Kretingos apskrities.Valstybės statistikos kalendorius. – Kaunas, 1937. – P. 29 IV Seime dirbo nuo 1936 m. rugsėjo 1 d. iki 1940 m. liepos 1 d. Kadencijos laikotarpiu buvo Žemės reformos įstatymo projektui svarstyti, Namų savininkų skolų mokėjimui palengvinti įstatymo pakeitimo projektui svarstyti, Pasų įstatų pakeitimo projektui svarstyti, Peticijų, Valstybės tarnautojų pensijų ir pašalpų įstatymo pakeitimo projektui ir Karininkų atlyginimo įstatymo pakeitimo projektui svarstyti komisijų narys.Artūras Svarauskas, Linas Jašinauskas. Stankūnas Kipras. – Lietuvos Respublikos Seimų I (1922–1923), II (1923–1926), III (1926–1927), IV (1936–1940) narių biografinis žodynas, sud. Aivas Ragauskas, Mindaugas Tamošaitis. – Vilnius, 2007. – P. 678 Ryšiui su Seimu ir rinkėjais palaikyti, apie 1938 m. savo ūkyje įsivedė telefono ryšio liniją, jungusią su Salantų paštu.Lietuvos telefono abonentų sąrašas 1939 metams. – Kaunas, 1939. – P. 336

Rūpinosi senovės kultūros paveldo išsaugojimu. Vienas iš Kretingos kraštotyros draugijos (1934 m.) ir Kretingos muziejaus (1935 m.) steigėjų, Kretingos muziejaus komiteto narys (1935–1940 m.).Julius Kanarskas. Kretingiškiai paskutiniajame tarpukario Seime. – Švyturys. – 1997 m. vasario 15d. – Nr. 13. – P. 1, 3

Už nuopelnus apdovanotas Lietuvos didžiojo kunigaikščio Gedimino ordinu ir Lietuvos nepriklausomybės medaliu.

1940 m. liepos 12 d. suimtas, kalintas Telšių ir Lukiškių kalėjimuose. Valstybė iš jo ūkio 1940 m. pab. atėmė 17,75 ha žemės, kurią Salantų valsčiaus Žemės komisija išdalino 4 mažažemiams ir bežemiams.1945 (1940) m. Salantų valsčiaus žemės fondo susidarymo ir paskirstymo naudojimui sąrašas. – Klaipėdos regioninis valstybės archyvas. – F. 204, ap. 1. – B. 45. – L. 11v–13, 34v–37

SSRS vidaus reikalų liaudies komisariato Ypatingojo pasitarimo 1941 m. nuteistas 8 metams lagerio.Baudžiamoji byla: Stankūnas Ciprijonas. – 1940-07-12 – 1990-04-30. – Lietuvos ypatingasis archyvas. – F. K-1. – Ap. 58. – B. P-13497 Iš Lukiškių kalėjimo išvežtas į Vologdą. Vėliau perkeltas į Sevpečlagą, Komijos ASSR, kuriame 1943 m. mirė.Lietuvos gyventojų genocidas, 1939–1941. – Vilnius: Lietuvos gyventojų genocido ir rezistencijos tyrimo centras, 1999. – T. 2. – P. 765

 Šaltiniai 

 Nuorodos 
 Kipras Stankūnas (1895–mirties data nežinoma), IV Seimo narys (1936 09 01–1940 07 01). – Lietuvos Respublikos Seimo portalas
 Stankūnas Kipras (Ciprijonas). Parengė Julius Kanarskas, 2006. – Kretingos krašto enciklopedija

Kategorija:Seimo atstovai
Kategorija:Lietuvos viršaičiai